
GEIT
OG
EVIGHET

Dikt i utvalg av

ULDIS BERZINJSJ

Gjendiktet fra latvisk av
JURIS KRONBERGS,
GUNNAR WÆRNESS
og BENDIK VADA


Note til oversettelsen

Denne gjendiktningen ble innledet av Juris Kronbergs og meg selv i 2008, for å ha med Berzinjsj i antologien Verden finnes ikke på kartet. Et par år senere bestemte vi oss for å lage en hel bok på norsk. Vi møttes på forfatterhuset i Ventspils til intensive arbeidsperioder, i 2012, 2014 og 2017. Vi benyttet også Latvia-besøkene til å besøke poeten selv, og jeg kunne få intervjue ham om de vanskeligste punktene i oversettelsen. Berzinjsj var hjelpsomheten selv, og oppfordret meg til å være dristig hva angikk rim og lydlikheter. Dette har gjort at den norske gjendiktningen på noen punkter skiller seg radikalt fra originalen. Etterordet er skrevet med bakgrunn i mange og lange samtaler mellom Juris Kronbergs og meg på Skroderkrogs i Ventspils.

Årene gikk, men det endelige utvalget fikk aldri noen egentlig form. Nye prosjekter tok tid og fokus. Da jeg nesten hadde gitt opp utvalget, kom Bendik Vada inn og tilførte nye perspektiver. Og mens dette pågikk døde først Juris, i 2020, deretter Uldis i 2021. En stor takk for poesi, vennskap, samtaler og sjenerøst delt kunnskap og erfaring.

Måtte de begge hvile i fred.

NAVN

Se i skogen gresset gror som ormer snor seg det er vakkert å min sjel men si meg gressets navn.

Se der flyr den fuglen hvite fjær i krattet faller krattet brenner å min sjel men si meg heller fuglens navn.

Se den hvite blomsten inni krattet brenner plukk den å min sjel men si meg heller blomstens navn.

1970


MONUMENT OVER GEITA

Det var en herrens varm dag, og på jorden var alt

såre vel. Men geita klatret opp i himmelen.

Hver gang Gud puffet den ned, klatret den opp igjen.

Plogmennene stanset,

tiden stanset,

geita klatret.

Hundre år gikk,

tusen år gikk,

og geita klatret.

Det er det som er monumentet.

Å se den klatre opp i himmelen.

1970


•

Kveld, lykter, ei gate, og jeg er.

Jeg er (skal ikke være) er (er ikke) ja, jeg er.

Du er ikke lenger, han er ennå ikke, jeg er.

(Du har vært, jeg kommer til å ha vært,

en tid for å være, en tid for å ikke-være.)

Du er gammel, han er fortsatt liten, men jeg er.

(Jeg var en liten gutt, jeg kommer til å bli

en gammel mann, det er en tid for alt.)

Du er (finnes ikke).

Jeg er (finnes ikke).

Du finnes ikke, jeg finnes ikke (finnes ingen?), han er.

Det er alltid en.

Kveld, lamper, ei gate, og han er.

1968


I DRØMMEN

Et par minutter gjenstår av timen; ei grein slår mot ruta.

Tiden, delt på to, renner saktere. Seige time, tid i grime. Våren kommer om et par sekunder.

(Stille, klokka står stille.)

Tiden, delt på tre, renner baklengs. Greina blir knopp,

blomstrer ikke, renner tilbake i frøet.

Og jeg blir ikke vekket.

Ringeklokka har gått seg vill og rekker ikke timen.

1974

